ลานธรรม ลานวิถีไทย สร้างความสุขคนไทย กระตุ้นเศรษฐกิจท้องถิ่น
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า  ในปีนี้ได้ร่วมกับคณะสงฆ์ องค์การศาสนาและภาคีเครือข่าย จัดทำโครงการพลังบวร ชุมชนคุณธรรม ลานธรรม ลานวิถีไทย ส่งเสริมให้วัดและศาสนสถานทุกศาสนา ทั่วประเทศ ร่วมกับชุมชนจัดกิจกรรมทางศาสนา ส่งเสริมการเรียนรู้หลักธรรมเพื่อบ่มเพาะคุณธรรมจริยธรรมให้เด็กและเยาวชน พร้อมทั้งนำศาสตร์พระราชาหลักปรัชญาของเศรษฐกิจพอเพียง มาพัฒนาคุณภาพชีวิต โดยมีสำนักงานวัฒนธรรมจังหวัดเป็นผู้ประสานการทำงานงาน ซึ่งปีนี้มีชุมชนคุณธรรมเข้าร่วมกว่า 3,000 แห่งจากการดำเนินโครงการดังกล่าว ปัจจุบันส่งผลให้เกิดชุมชนคุณธรรมทั่วประเทศแล้ว กว่า 22,000 แห่ง โดยมีชุมชนคุณธรรมที่มีศักยภาพทั้งการท่องเที่ยวเชิงวัฒนธรรมและการจำหน่ายผลิตภัณฑ์วัฒนธรรมชุมชนไทยแล้ว 228 แห่ง ล่าสุดได้มีการเปิดตัวจัดจำหน่ายสินค้าของชุมชนไทยกว่า 1,000 ราย สร้างรายได้จากการเจรจาธุรกิจในปีนี้ได้กว่า 600 ล้านบาท  ทั้งนี้ได้มอบหมายให้สำนักงานวัฒนธรรม 76 จังหวัดประสานงานกับจังหวัด ผู้ประกอบการ ชุมชนวัฒนธรรม จัดลานวัฒนธรรม สร้างสุข คัดเลือกพื้นที่ให้ผู้สนใจได้นำผลิตภัณฑ์มาจำหน่ายเพื่อสร้างรายงาน สร้างรายได้และเป็นสถานที่ออกกำลังกายของคนในชุมชน เพื่อกระตุ้นเศรษฐกิจระดับท้องถิ่น อีกทั้งยังสร้างความสุขทางกายและจิตใจได้อีกด้วย